|  |  |
| --- | --- |
| RESCSÁNSZKI BETTINA  földrajz BSc, 5. félév  Eszterházy Károly Főiskola Természettudományi Kar |  |

Témavezető:

|  |
| --- |
| Dr. Dávid Árpád  főiskolai docens, EKF TTK |

Sárospatak belvárosának műemlék épületeit alkotó építő-és díszítőkőzetek földtana

Tizenkettő sárospataki épület építő- és díszítőkőzeteit vizsgáltam. Az épületek a következők: Attila út 9. sz. alatti lakóház; Ispotály köz 1. sz. alatti lakóház, egykori ispotály; Szent Erzsébet út 14. sz. alatti képtár, egykori iskola; Rákóczi Ferenc út 1-3 sz. alatti Református Főiskola és régi kollégium; Dobó Ferenc utca 6. sz. alatti lakóház; Rákóczi Ferenc út 17. sz. alatti lakóépület, Petőfi emlékház; Kossuth Lajos utca 44. sz.; alatti Polgármesteri Hivatal; Rákóczi Ferenc utca 22. sz. alatti lakóház; Rákóczi Ferenc utca 24. sz. alatti lakóház; Lorántffy Zsuzsanna út 2. sz. alatti református templom, Szent Erzsébet út 1. sz. alatti volt zsidófürdő és a Szent József u. 66. sz. alatt található lakóépület  
Kutatási módszereim között szerepelt, hogy felvételeket készítettem a vizsgált épületekről, majd az engedélykérések után mintát vettem az épületek kőanyagából. A kőzetmintákból vékonycsiszolatok készültek, amelyek alapján megállapítottam a kőzetek ásványtani összetételét, szerkezetét. A makroszkópos és mikroszkópos vizsgálatok alapján 57 kőzettípust különböztettem meg. Ezek között van a riolit, dácit, andezit, riolittufa, átkovásodott riolittufa. A díszítőkőzeteket tekintve pedig forrásmészkő, kristályos mészkő és carrarai márvány.A megfigyelések során feltártam a Sárospatak körzetében lévő bányahelyeket és megállapítottam a kőzetek lelőhelyeit. Ezek alapján azt a következtetést vontam le, hogy a vizsgált épületek építéséhez és díszítéséhez a környékbeli bányák köveit használták fel, melyek nagy mennyiségben vannak jelen. Az épületdíszek, emléktáblák készítéséhez máshonnan hoztak, távolabbról kőzeteket. Az épületekhez a kemény átkovásodott riolittufákat, riolitokat, andeziteket használták fel, míg az ajtó és ablakkeretekhez, illetve a homlokzati díszekhez jól megmunkálható, könnyen faragható, puha riolittufát használtak fel. A keményebb kőzetek a Király-hegyi és Somlyód oldalában található bányákból, illetve a Páncél-hegy kőfejtőjéből hozták. A puhább kőzetek a Nyilazó-bányai, Cinege-hegyi és Nagy bányai feltárásokból származnak.